Ĩ na tä kua tä,
Jetusalẽi tä uli ha juteu töpö kokamo nö,
töpö Teusömoö,
töpö iapaloö,
ĩ na töpö kua pialati hamö Jesus a hulasolöma.
Jetusalẽi tä uli ha hiima oweha kökö holeto wi,
ĩ kökö päka kotö ha,
töpö sanumo wi,
ĩ kosoto u kuoma.
Epöteu töpönö ĩ kosoto u a hila pasioö ha,
Petesata kosoto u a hila thama pasiomae.
Ĩ tuu kasö ha,
töpö lota sinomo wi,
ĩ 5 kökö sai kuoma.
Ĩ kökö sai na töpö saliati wi,
ĩ töpö patioma.
Ai töpö mamo höpöpö öpii ĩ töpö,
ai töpö huu kasitiapalo wi ĩ töpö,
ai töpö kõheo sinomo wi ĩ töpö,
ĩ na töpö kui töpö patioma.
‑Maa tuu supa supamo wi,
ĩ tuu na sa kepasoma,
sa temöa hãtoa konaso kitä‑ ĩ na töpö pi kuu nö,
töpö patioma.
[‑Teusö a hai ĩ ãju tä ithopalo nö,
hi tuu supa supamoma tä,
ĩ tuu na ai tä salia apa wi,
ĩ a wani kea somapasoma,
ĩ a wani toa konaso kitäö!
‑ ĩ na ĩ töpö pi kuuma kutenö,
tuu supa supamo wi ĩ tä taa läo sinomoma.]
Ĩ na tä kua tä,
sutu upa ai tä salia kukö noai,
satehe epii,
ĩ 38 tä inama hasua kua waikipaso noai,
ĩ a aulu wani paa naitioma.
Jesus anö ĩ a wani paa talalö nö,
‑Sutu upa a wani kua somatioma‑ ĩ na Jesus a pi kuu salo,
‑Wa temöpo pi topa kõa kule?
‑ Jesus a kuuma.
A kuu ha,
‑Sa pasilipo pasio wi,
ai tä kua pasia mi.
Maa tuu supa supamoti wi,
ĩ tuu na ai tä sanömanö sa salupalöpö,
ai tä sanöma kua pasia mi.
Önö kutenö,
maa tuu na sa kãa pia tä,
ai töpö kãa läapalo sinomo opa thali‑ ĩ na a salia apati wi,
ĩ na ĩ a wani kuuma.
Ĩ na a kuu ha,
‑Wa pata wi ĩ wa ösökö tälö nö,
a hoköpaloö!
Wa hoköpalo nö,
a huataloö!
‑ Jesus a kuuma.
Jesus a kuu ha,
a wani saliati noai,
lope epii a wani temöa kõo soatasoma.
A temöa kõo soatalo nö,
a pata sinomo wi,
ĩ ösökö tälö nö,
a huatalo kõo soatama.
Sanöma töpö mota mapo sinomo wi,
ĩ tä wakala ha a temöa konasoma kutenö,
juteu töpö aiki,
‑Mota mapo sinomo wi,
ĩ tä wakala pasiwö ta pi kuu mai.
“Ĩ tä wakala na,
ĩ ösökö po tihöö!”
ĩ na Moisés a kai sãököle,
ĩ ta kuu thali ta pi kuu mai‑ ĩ na a temöa konaso noai,
ĩ a na ĩ na töpö kuuma.
Töpö kuu ha,
‑Sa temöa komane,
ĩ aiki,
“Wa pata wi,
ĩ ösökö tälö nö,
a hoköpaloö!
Wa hoköpalo nö,
a huatalo kõoö!”
ĩ na a kuu ha,
sa huatalo kõa kule nökö‑ ĩ na a kuuma.
A kuu ha,
‑“Wa patio noai,
ĩ wa ösökö tälö nö,
a hoköa kopaloö!
Wa hoköa kopalo nö,
a huatalo kõoö!”
a kuu noai,
ĩ witi a?
‑ juteu töpö kuu ha,
‑Kui.
Ĩ sa wani tai mi ipöö!
‑ a kuu hö̃töoma.
Satehe epii,
ĩ ha töpö öpa sototoa apa tä,
Jesus a hua konasolöma kutenö,
‑Sa tai mi‑ ĩ na a kuuma.
Ĩ na tä kua tä,
waiha Teusömo sinomo wi a sai na Jesus anö ĩ a taa konanö nö,
‑Hiki.
Wa temöa kõo waikisoma.
Önö kutenö,
wanisala tä thaa kota hãto tihöö!
Wanisala wa tä thaa kotaköma,
wa salia satia apa kukö matimöö!
‑ Jesus a kuuma.
A kuu ha,
ĩ a wani hulolö nö,
juteu töpö na,
‑Jesus anö sa temöa komani kipii‑ ĩ na a kuuma.